﻿AUI, secţiunea III e, Lingvistică, tomul LIV, 2008 N o t e pr iv ind une le c o nstr uc ţii c o ndi ţi o nale (I ) de IOAN MILICĂ The study aims at revealing that the conditional inference, as the prototypical instantiation of conditionality, could be studied in relation with two other important phenomena, namely the emphatic insistence and the temporal perspective. I. Preliminarii În gramatica românească, dezbaterile legate de identitatea construcţiilor condiţionale au condus, deja, la formularea unor sugestii şi soluţii menite să provoace deschiderea de orizonturi mai cuprinzătoare în înţelegerea acestui fenomen. Cercetarea condiţionalelor a cunoscut o îmbunătăţire semnificativă, aspect observabil prin lectura comparativă a secţiunilor din tomurile Gramaticii limbii române, mai precis ediţia din 1966 (GA) şi noua versiune, revizuită, din 2008 (GALR). De pildă, nu pare de prisos să observăm că faţă de clasicele subcapitole privind circumstanţialul condiţional (GA, 1966/II: 196-198) şi propoziţia circumstanţială condiţională (GA, 1966/ II: 321-325; 391-393), noua ediţie impune o descriere sinoptică (v. capitolul Circumstanţialul condiţional, GALR, 2008/II: 582-591), prin valorificarea unor distincţii şi comentarii de uz curent în literatura de specialitate. În consecinţă, s-ar putea considera că interpretarea faptelor de limbă se bazează pe suporturi ştiinţifice moderne, menite să sprijine o descriere flexibilă, durabilă şi cît mai amplă. În realitate, lucrurile nu stau chiar aşa. În ciuda progresului conceptual şi metodologic înregistrat, descrierea condiţionalelor nu reuşeşte, nici în gramaticile academice, nici în alte gramatici „de autor”, să depăşească nivelul de expunere sintetică (pe alocuri convingătoare, e drept), dar prea formalizată în jurul unor tipare de expunere stricte şi uneori creatoare de ambiguitate. Astfel, este cunoscut că, în cel de-al doilea volum al GALR, circumstanţialul condiţional este descris, ca şi alte circumstanţiale, conform unui „algoritm” constituit din următoarele etape: 1. Aspecte definitorii (fiind incluse aici caracteristicile semantice, sintactice şi pragmatice ale funcţiei); 2. Clasa de substituţie (adică inventarul de realizări); 3. Topica şi punctuaţia şi 4. Relaţia cu alte poziţii sintactice. Tiparul are avantajul de a organiza consideraţiile teoretice şi materialul ilustrativ într-o schemă expozitivă care pune în evidenţă unitatea de ansamblu a volumului (GALR, 2008/ II), dar nu trebuie trecută sub tăcere observaţia că printre dezavantajele unei astfel de structurări se numără şi tendinţa de a alcătui o expunere-şablon care poate neglija detalii importante pentru fixarea identităţii unor fapte de limbă cum ar fi construcţiile condiţionale. Drept urmare, studiul de faţă are ca obiectiv fructificarea unor intuiţii şi concepţii teoretice din literatura de specialitate actuală, pentru a observa în ce măsură pot fi nuanţate şi ameliorate unele din consideraţiile publicate deja în cele două gramatici academice româneşti (GA şi GALR). Pentru atingerea, fie şi parţială, a acestui deziderat, prezentarea este orientată în jurul unor teme prezente în proporţii variabile şi în gramaticile academice menţionate: a) definirea condiţionalelor, b) tipuri de condiţionale şi c) noi orientări în cercetarea condiţionalităţii. II. Condiţie, condiţională, condiţionalitate În perioada actuală, noţiuni precum «propoziţie condiţională», «discurs condiţional», «raţionament condiţional» sau «condiţionalitate» fac parte din inventarul 139 Ioan Milică conceptual al mai multor domenii şi ramuri de cercetare. Prezenţa în logică, gramatică, pragmatică şi semantică a acestor noţiuni reflectă importanţa pe care specialiştii o acordă unui fenomen a cărui complexitate este adesea simbolic rezumată prin formula „dacă p, (atunci) q”. Varietatea concepţiilor propuse sau apărate de diverşi oameni de ştiinţă pune în lumină natura complexă a legăturilor dintre gîndire şi limbaj. Interpretate, deopotrivă, ca produse şi ca activităţi, raţionamentul şi enunţul apar ca însemne ale capacităţii umane de a interpreta lumea sau de a crea o lume. În calitate de trăsătură a unor fenomene de gîndire şi de limbaj verbal articulat, condiţionalitatea este, prin simplificare, definită ca relaţie între p şi q, în care p reprezintă protaza, iar q, apodoza1. De altfel, atît cercetările de logică, cît şi cele de gramatică sau de retorică valorifică cei doi metatermeni pentru a identifica constituenţii unei construcţii care poate fi chestionată sub aspectul valorii de adevăr, fie în întregul ei, fie din perspectiva membrilor2. Condiţionalitatea este, deci, o relaţie a cărei manifestare trebuie pusă în relaţie cu serii întregi de raţionamente şi/ sau enunţuri. Această diversitate îl determină pe N. Rescher3 (2007) să considere condiţionalitatea asertivă „o categorie funcţională în domeniul valorificării informaţiilor”. Deşi constatarea nu este extinsă şi asupra altor tipuri de realizări condiţionale, afirmaţia că enunţurile condiţionale formează o categorie (logică, pentru unii, cognitivă, pentru aţii) apare şi în cele mai recente monografii despre construcţiile condiţionale englezeşti (Dancygier, 2004; Dancygier & Sweetser, 2005), ceea ce ne permite să constatăm că, în ciuda deosebirilor de program teoretic şi de desfăşurare argumentativă, cercetările invocate aduc în atenţie ideea că noţiunea de «condiţionalitate» necesită lămuriri nu numai din perspectivă logică ci şi din perspectivă lingvistică. 1 În GALR (2008/II: 583) se notează că „cei doi termeni ai construcţiei se numesc prodasă (condiţionala) şi, respectiv, apodasă (regentă)”. Termenii întrebuinţaţi în prezentul studiu apar în DSL (2001: 63; 416-417). 2 Pentru o evaluare concisă a viziunilor teoretice dominante în logica contemporană, v. Jackson, 2006: 212-225. În esenţă, autorul evidenţiază argumentele pe care sprijină două mari tipuri de teorii: teoriile care interpretează condiţionalele în funcţie de valoarea lor de adevăr şi teoriile potrivit cărora judecarea condiţionalelor nu poate fi pusă pe seama valorii de adevăr, întrucît astfel de construcţii nu sînt aserţiuni propriu-zise, ci enunţuri care indică natura consecinţelor le care pot avea anumite condiţii. În cercetarea lingvistică, o dispută similară celei din logică este pusă în lumină de concurenţa dintre expunere cu întemeiere semantică şi cele susţine cu argumente de ordin pragmatic. Pentru mai multe detalii legate de perspectiva logică, v. Rescher (2007). 3 Cercetătorul identifică următoarele valori ale condiţionalelor, pe care le redăm în original: „Conjecture: If there were life on other planets, it might be scientifically more advanced than we.; Explanation: If he left, she must have been arguing with him.; Causality: If cancer could be cured, life expectancy would increase enormously.; Process description: When that switch is closed, the light goes on.; Planning: If tomorrow is a nice day, we'll go on a picnic.; Intention avowal: If I remember it, I will greet him by name.; Habits and dispositions: If addressed in the early morning, he was curt.; Instruction: If you want to start the engine, just turn the key.; Control: If that handle is turned clockwise, water will flow from the spigot.; Promises: If you require the money, I'll pay it back to you.; Contracts: I'll do A if (and only if ) you'll do B.; Excuses: If only I had known how sensitive he is, I would never have said that.; Restrictive requirements: ‘‘If a child attends, it must be accompanied by a parent'' reformulates ‘‘Children who attend must be accompanied by parents''(…); Threats: If you do that, we'll make sure that you do no more business in this town.; Negotiation: Only if you do A will we do B.” (Rescher, 2007: 13-14). 14 0 Note privind unele construcţii condiţionale (I) În cercetarea românească, împletirea observaţiilor de logică cu cele de lingvistică formează o notă distinctivă a căii interpretative4 urmate în cele două gramatici academice, mai cu seamă în GA (1966/II: 391), cînd se descrie corespondenţa timpurilor în construcţiile condiţionale: „Din punct de vedere logic, condiţia, ca şi cauza, nu poate fi decît anterioară acţiunii pe care o condiţionează. Limba însă nu exprimă totdeauna acest raport: în general, condiţionala apare la viitor sau la o formă verbală realizabilă sau ireală, iar regenta ei, la aceleaşi timpuri”. Ne aflăm, s-ar zice, în faţa unui interesant fapt de relativitate. Judecata şi enunţul par a dezvolta legături marcate de incongruenţă. Dacă ar fi să dăm crezare afirmaţiilor din GA, transpunerea gîndurilor în enunţuri (sau devenirea gîndirii ca limbaj, pentru a evita viziunea instrumentalistă) este, în esenţă, un proces de modelare: raţionamentul se concretizează ca enunţ, faptul de gîndire (şi de simţire, am adăuga noi) intră în lume ca fapt lingvistic iar această dinamică subtilă se reflectă, consideră autorii GA, în fineţea relaţiei dintre formele şi conţinuturile limbii. Dacă se ia ca reper concordanţa timpurilor gramaticale în condiţionale, „simultaneitatea în cazul condiţionalei este doar formală, în conţinut fiind tot posterioritate” (GA, 1966/II: 393). Exemple simple precum (1) Dacă plouă, stăm acasă, (2) Dacă nu vine, plecăm fără ea sau (3) Dacă nu pricepe, nu am ce să-i fac, demonstrează validitatea comentariului din GA: prezentul formelor verbale ilustrează simultaneitatea, relaţia între procese stă sub semnul succesiunii (pentru comentarii asupra acestei chestiuni, v. infra, IV. Inferenţă şi timp). În acelaşi timp, trebuie arătat că, în interpretarea statutului condiţionalelor, relaţia formă – conţinut5 reprezintă aspectul esenţial al cercetării realizate cu mijloacele ştiinţelor limbii. Această chestiune îşi dovedeşte importanţa mai cu seamă dacă avem în vedere că, deşi planul expresiei pare a fi privilegiat în analiza gramaticală, planul conţinutului reprezintă, cel puţin în privinţa construcţiilor condiţionale (dar şi a altor fenomene) izvorul în care îşi are originea definiţia: „Propoziţia circumstanţială condiţională exprimă o ipoteză sau o condiţie de a cărei îndeplinire depinde realizarea acţiunii exprimate de propoziţia regentă” (GA, 1966/II: 321) sau „circumstanţialul condiţional este un component al enunţului prin care se exprimă condiţia de a cărei îndeplinire depinde desfăşurarea unui proces” (GALR, 2008/II: 582). III. Prototip şi inferenţă condiţională În teoria cognitivă a limbii, valorificarea noţiunii de prototip se sprijină, aproape invariabil, pe accepţia propusă de E. Rosch (1978: 12): „prototipurile par a fi acei membri categoriali care reflectă cel mai bine structura redundantă a unei categorii ca întreg”. Cu alte cuvinte, prototipurile sînt nuclee categoriale, sau, în viziunea lui Cruse (2006: 146), reprezentări ale unor exemple ideale în jurul cărora se organizează un concept dat. Aceste definiţii un în valoare un aspect important şi anume că noţiunile asociate expresiilor lingvistice formează un continuum ce are realizările prototipice în centru şi realizările neprototipice la periferie. În conformitate cu această viziune, nu se 4 Includem aici şi observaţia, la fel de importantă, din GALR (2008/II: 582): „circumstanţialul condiţional face parte din grupa circumstanţialelor prin care se redau raporturi logico-semantice (subl. n.)”. 5 V. Darcygier (2004: 1): „Analiza pe care intenţionăm să o realizăm va încerca să ofere o explicaţie despre felul în care aspecte ale formei condiţionale dau naştere diverselor înţelesuri pe care propoziţiilor condiţionale le exprimă. (...) nu voi considera „gramatica” drept o descriere formală autonomă a structurii lingvistice, ci mai degrabă ca o reprezentare a cunoaşterii convenţiilor lingvistice de către vorbitor. (...) nu e posibil să despărţim gramatica de sens, ci, dimpotrivă, gramatica e plină de sens şi are o natură profund simbolică”. 14 1 Ioan Milică poate vorbi despre existenţa unor graniţe clare între concepte, ci de zone de interferenţă (engl. fuzzy boundaries). În consecinţă, apartenenţa unui membru la o categorie este determinată de asemănarea cu prototipul6. În GALR, deosebirea între prototipuri şi realizări marginale este invocată în capitolul dedicat circumstanţialului condiţional, pentru a reliefa cele mai importante caracteristici sintactice7 şi pragmatice8. Atît definiţia din GA cît şi cea din GALR configurează ceea ce reprezentanţii lingvisticii cognitive (şi nu numai aceştia) consideră a fi realizarea prototipică a condiţionalelor: 1. construcţiile condiţionale sînt inferenţiale: „Un astfel de enunţ exprimă (...) o relaţie de implicaţie (condiţionare sau inferenţă), stabilită de vorbitor” (GALR, 2008/II: 582). 2. construcţiile condiţionale reflectă o relaţie proiectivă unilaterală: eventuala înfăptuire a procesului din protază determină posibila desfăşurare a acţiunii din apodoză, nu invers. Urmărind, de pildă, exemplul (1) Dacă plouă, stăm acasă, se poate admite că acţiunea de a ploua implică suspendarea altor eventuale activităţi pe care vorbitorul şi le-ar fi putut imagina şi declanşează faptul de a sta acasă. Inversarea proceselor, deşi teoretic posibilă, pulverizează raţionamentul care legitimează condiţionalitatea. Prin urmare, un enunţ de tipul (1a) Dacă stăm acasă, plouă nu se mai înscrie în „logica” de a considera o cauză fenomenală drept condiţie de a cărei îndeplinire ţine înfăptuirea unui anumit proces. Cu alte cuvinte, enunţul (1) exprimă o proiecţie congruentă cu firescul lumii reale (e plauzibil că ploaia poate împiedica efectuarea unei plimbări), în vreme ce (1a) „răstoarnă” suportul empiric care motivează validitatea afirmaţiei (1); dacă statul în casă ar fi o condiţie pentru declanşarea acţiunii de a ploua, lumea ar arăta cu totul altfel decît o ştim. Aşadar, conţinutul exprimat de (1a) este, în principiu, neplauzibil, deşi dacă enunţul ar face parte dintr-un text literar (de avangardă, eventual), „logica” textului ar avea întîietate în fixarea înţelesului. Am putea aprecia că enunţurile condiţionale prototipice sînt inferenţe cu caracter exclusiv: manifestarea condiţiei introduse prin dacă este pusă în relaţie cu gama altor posibilităţi de acţiune, pentru a permite doar realizarea uneia dintre ele. Problema înţelesului este, în acest caz, crucială. Astfel, enunţul (1b) Dacă plouă, stăm acasă şi invadăm bucătăria în încercarea de a găti9, ilustrează că organizarea sintactică a comunicării este orientată (şi) de felul în care vorbitorul interpretează faptul de a sta acasă. În planul de suprafaţă, al expresiei, segmentul „invadăm bucătăria în încercarea de a găti”, are statut gramatical de propoziţie principală, ca şi segmentul „stăm acasă”, fapt marcat prin copula „şi”, dar în planul de adîncime, al conţinutului, invadarea 6 Pentru dezbateri referitoare la chestiunea prototipicităţii în semantică, v., de pildă, Ungerer & Schmid (1996), Croft & Cruse (2004), Evans & Green (2006). Pentru aplicaţii ale teoriei prototipului în gramatică, v. Langacker (2008). Pentru observaţii critice privind insuficienţele teoriei prototipului, v. Coşeriu (1992-1993) şi Rastier (2006). 7 „Condiţionalul prototipic este integrat semantic în enunţ, dar sintactic – în cadrul grupului verbal – este un constituent „periferic” depinzînd de [V + Complemente]. (...) Ceea ce este caracteristic pentru acest tip de circumstanţial este ocurenţa sa într-o construcţie sintactică hipotactică de tipul dacă... atunci, în care condiţionalul reprezintă termenul subordonat” (GALR, 2008/II: 582). 8 „Circumstanţialul condiţional prototipic specifică o relaţie de implica ţie, de condiţionare (inferenţă) între două procese comunicate: Dacă n-ai papuci, sînt bune şi opinicile.” (GALR, 2008/II: 583). 9 http://andreeamarinbanica.acasa.ro/comentariu/114726. 14 2 Note privind unele construcţii condiţionale (I) bucătăriei în încercarea de a găti este o detaliere a cadrului semantic10 STATUL ACASĂ. În exemplul menţionat, ‛statul acasă', ca înţeles generic, are statut hiperonimic, iar ‛invadarea bucătăriei', ca realizare specifică a ‛statului acasă', capătă statut hiponimic. În raport cu realitatea lumii de zi cu zi, precizarea este justificată. STATUL ACASĂ poate atrage realizarea unui număr mare de procese (a spăla, a găti, a citi, a dormi, a asculta muzică, a privi la televizor, a da o petrecere etc.), legate toate de cadrul amintit, aspect ce îndreptăţeşte afirmaţia lui Minsky (1974:111) şi anume că astfel de cadre sînt „microlumi” intim conectate în constelaţii de noduri şi de relaţii: „un cadru este o structură de date prin care se reprezintă o situaţie stereotipică, precum aceea de a fi într-o anumită sufragerie sau de a lua parte la petrecerea aniversară a unui copil. De fiecare cadru se ataşează mai multe tipuri de informaţie. O parte din această informaţie este despre cum se utilizează cadrul. O parte este despre ceea ce urmează să se întîmple. O alta este despre ceea ce e de făcut dacă aceste aşteptări sînt înşelate”. Inferenţa exclusivă pusă în lumină de (1), (2) şi (3) este şi mai bine reliefată cînd conectorul este adv. numai + conj. dacă: (4) Sindicatele din Educaţie renunţă la grevă numai dacă se creează premisele respectării legilor11. (5) Chiriaşii ANL pot cumpăra √(locuinţele) numai dacă achită suma integral12. (6) Curtea de Conturi va controla Porţile de Fier numai dacă Parlamentul o cere13. Formele de manifestare ale inferenţei exclusive sînt dezbătute şi în GALR14. Trebuie totuşi menţionat că nu condiţia în sine este „slabă” sau „tare”, ci intensitatea sau forţa atribuită de vorbitor condiţionalităţii, aspect intuit, dar insuficient valorificat de autoarea capitolului despre circumstanţialul condiţional: „Caracterul restrictiv al unei condiţii este accentuat – (de către vorbitor – I.M.) – şi prin adverbele doar (...) şi decît (...)” (GALR, 2008/II: 584). Acest fenomen de esenţă pragmatică (dat fiind că reflectă relaţia vorbitor – limbă) este dezbătut în cele ce urmează. În încercarea de a avea mai bună înţelegere asupra fenomenului ne putem întreba dacă accentuarea realizată prin structura dacă şi numai dacă este într-adevăr echivalentă cu cea realizată prin structura structura numai dacă. Unii cercetători au remarcat şi au descris întrebuinţarea structurii numai dacă (engl. only if) ca marcă a insistenţei emfatice15 (Dancygier & Sweetser, 2005: 155), ceea ce ar permite realizarea unei distincţii graduale între exprimarea normală a condiţionalităţii („dacă p, (atunci) q”) şi exprimarea emfatică a acesteia („q numai dacă p”). Dacă operăm cu o asemenea disociere ar trebui să afirmăm existenţa unor diferenţe graduale de intensitate sau de forţă emfatică, dezvoltate prin folosirea conectorilor dacă, numai dacă şi dacă şi numai dacă. Pentru a verifica această ipoteză, ni se pare utilă examinarea şi interpretarea presupusei identităţi între numai dacă şi dacă şi numai dacă, 10 Pentru definirea noţiunii de cadru şi pentru amănunte referitoare la fructificarea acestui concept în semantică, vezi Minsky (1974), respectiv Ungerer & Schmid (1996). 11 Titlul unui articol semnat Z.O., Ziua, nr. 4525, luni, 4 mai 2009, www.ziua.ro. 12 Titlul unui articol nesemnat, 14 februarie 2008, www.wall-street.ro. Titlul fiind eliptic, inserţia ne aparţine. 13 Titlul unui articol nesemnat, 5 martie 2007, www. realitatea.net. 14 „Prin dacă se poate exprima o condiţie „slabă” de tipul dacă...(atunci) (...) sau „tare” de tipul (dacă şi) numai dacă... (atunci) (...).” (GALR, 2008/II: 584). 15 V. şi Şerban (1970: 270): „Prezenţa adverbului restrictiv numai înaintea conjuncţiei introductive arată că se insistă (subl.n.) asupra caracterului exclusiv al condiţiei în care se îndeplineşte acţiunea din regentă”. 14 3 Ioan Milică fără a mai arăta cît de evidentă este diferenţa de emfază presupusă de dacă în comparaţie cu numai dacă16. În literatura de specialitate este, în general, recunoscut faptul că enunţurile condiţionale în care apare conectorul dacă şi numai dacă – numite şi bicondiţionale – pot avea o dublă identitate inferenţială: reciprocă şi exclusivă. În această direcţie, Rescher (2007: 10) consideră că, din perspectivă logică, „relaţia «dacă şi numai dacă p atunci q» însemnă «dacă p atunci q» şi «dacă q atunci p». Ea se numeşte bicondiţională deoarece condiţionalitatea este reciprocă”. Într-adevăr, în exemplul (7) O fracţie există dacă şi numai dacă numitorul este diferit de zero se observă natura reciprocă a condiţionării, dacă descompunem întregul în judecăţi „simple”: (7a) dacă fracţia există, [atunci] numitorul este egal cu zero şi, invers, (7b) dacă numitorul este egal cu zero, [atunci] fracţia există. Această analiză demonstrează că în exemplul (7) inferenţa nu este exclusivă, ci reciprocă. Valoarea este motivată de faptul că structura dacă şi numai dacă a devenit, prin specializare, operator logic şi figurează în inventarul terminologic al ştiinţelor exacte. În vorbirea obişnuită, acelaşi conector este întrebuinţat pentru a ilustra inferenţa exclusivă: (8) Şansele de a primi o ofertă cu un salariu mai mare decît se plăteşte 1î7n medie pe piaţă sînt mari dacă şi numai dacă aveţi o experienţă bogată17. Descompunerea în judecăţi condiţionale „simple” nu mai reliefează reciprocitatea, ci aspectul foarte restrictiv al condiţionării: (8a) şansele (...) sînt mari numai dacă aveţi o experienţă bogată (experienţa profesională este cerinţa de care depind şansele de angajare) contrastează cu (8b) *aveţi o experienţă bogată numai dacă şansele (...) sînt mari (din perspectivă empirică, şansele de angajare nu se pot constitui în cerinţe ce condiţionează experienţa profesională). Se observă, deci, că inferenţa reciprocă este dominantă în exprimarea ştiinţifică, iar inferenţa exclusivă se manifestă în exprimarea comună, cotidiană. Cele două valori inferenţiale sînt marginale în raport cu realizarea prototipică de tipul „dacă p, (atunci) q”. Mai mult decît atît, unele exemple demonstrează că vorbitorii de limbă română intuiesc deosebirea dintre inferenţa reciprocă şi cea exclusivă şi folosesc, în exprimarea scrisă, mijloace de punctuaţie care, în opinia emiţătorului, evidenţiază o intensitate emfatică maximă: (9) Dacă, şi numai dacă, tu eşti de vină pentru conflictul iscat, încearcă să îndrepţi lucrurile răsfăţîndu-l puţin sau făcîndu-i un cadou ori o supriză18. S-ar putea obiecta că un exemplu nu este suficient pentru a arăta existenţa deosebirii respective şi că dubla identitate inferenţială, reciprocă şi exclusivă, nu este chiar atît de importantă. În exprimarea curentă, Separaţia între valoarea reciprocă, din exprimarea ştiinţifică, şi cea exclusivă, din exprimarea cotidiană, prezintă totuşi interes, mai cu seamă dacă se constată că în uzul curent conectorul dacă şi numai dacă poate avea ca echivalent structura numai şi numai dacă: (10) Dacă şi numai dacă sînteţi siguri că victima nu are un traumatism al coloanei cervicale (al gîtului), care să se fi soldat cu fractura coloanei vertebrale la nivelul gîtului, atunci faceţi extensia capului19. 16 Aspectul este deja dezbătut în literatura de specialitate relevantă pentru această temă. 17 Ilustrare preluată din articolul Cea mai grea întrebare. La ce salariu va aşteptaţi semnat de Eduard Radu, www.jobs.ro. 18 Fragment din articolul Dragoste cu năbădăi semnat de Ana-Maria Prunariu, www.cosmopolitan.ro. 14 4 Note privind unele construcţii condiţionale (I) (11) dragilor, mă apuc de treabă numai şi numai dacă spuneţi că vă trebuie cu adevărat altfel chiar sînt multe altele de făcut pe forum20. (12) Vezi că nu vorbesc total aiurea vorbesc numai şi numai dacă ştiu cum să rezolv ceva altfel nu mă bag în discuţie21. Este binecunoscut faptul că structura dacă şi numai dacă, întrebuinţată pentru a marca inferenţa reciprocă, nu poate fi corelată cu adverbul atunci. Prin urmare, o propoziţie de tipul (7c)* Dacă şi numai dacă numitorul este diferit de zero, atunci există o fracţie nu este o realizare corectă. Corelaţia dacă şi numai dacă... atunci este posibilă numai în cazul în care conectorul este folosit pentru a accentua foarte puternic inferenţa exclusivă. Exemplul (10) ilustrează că numai în condiţii de certitudine maximă se poate face „extensia capului” în acordarea de prim ajutor. În exemplele (11) şi (12) conectorul numai şi numai dacă subliniază emfatic inferenţa exclusivă, prin considerarea acţiunii din condiţională ca unică posibilitate. În (12), ca şi în (11), se subliniază că neîndeplinirea condiţiei (numai şi numai dacă ştiu cum să rezolv ceva) implică suspendarea p2r2ocesului din regentă (vorbesc) şi adoptarea unei posibilităţi diferite de acţiune (altfel22 nu mă bag în discuţie). Dacă se admite existenţa unei echivalenţe între conectorul dacă şi numai dacă şi conectorul numai şi numai dacă, ambele întrebuinţate pentru a aduce în prim plan inferenţa exclusivă, atunci nu ne rămîne decît să apreciem că structurile numai dacă, pe de o parte, dacă şi numai dacă şi numai şi numai dacă, pe de altă parte, nu sînt întrebuinţate aidoma, ci pot exprima grade diferite de emfază. Ar rezulta de aici că structura numai dacă poate exprima o emfază cu grad mediu de intensitate, în vreme ce structurile dacă şi numai dacă şi numai şi numai dacă pot exprima o emfază cu cel mai înalt grad de intensitate23. Să analizăm, ca model, realizarea inferenţei exclusive în următoarele exemple: (13) Vin dacă mă chemi. (14) Vin numai dacă mă chemi. (15) Vin dacă/numai şi numai dacă mă chemi. În planul formei, gradarea emfatică se manifestă prin expansiunea sintagmatică a conectorului: dacă – numai dacă – dacă/numai şi numai dacă. Schimbările din planul expresiei oglindesc modificările din planul conţinutului. Astfel, în realitatea comunicării, enunţul (13) ar putea avea înţelesul ‛vin dacă mă chemi, dar mai există şi alte posibilităţi, cum ar fi aceea ca eu să vin fără să mă chemi', enunţul (14) ar putea însemna ‛vin doar la chemarea ta (anulîndu-se astfel posibilitatea de a veni nechemat)' iar enunţul (15) ar putea semnifica ‛vin doar la chemarea ta expresă (anulîndu-se astfel posibilitatea unei eventuale chemări de complezenţă)'. Acestei interpretări i s-ar putea aduce cel puţin o obiecţie. Pornind de la premisa că structura dacă/ numai şi numai dacă este o dezvoltare superfluă (parazită) a conectorului numai dacă (aspect, de altfel, comentat în literatura de 19 http://www.scoalasoferi.ro/primul_ajutor2.html 20 Otilia Alupei, 12 sept. 2007, ora 12:31, www.conta.ro/forum/ 21 mil4o, 28 nov. 2008, ora 13:23, http://forum.joomla.ro 22 Pentru comentarii privind valorile adverbului altfel, v. GALR, 2008/II: 588). 23 Aceasta nu înseamnă că respingem validitatea consideraţiilor din GALR. Încercăm doar să sugerăm că ceea ce la prima vedere pare a fi echivalenţă, la o examinare mai atentă reflectă o gradare. În ultimă instanţă, valoarea contextuală a comunicării vorbitorului este decisivă în această chestiune, nu proiecţia propusă de specialist. 14 5 Ioan Milică specialitate; v. Dancygier & Sweetser, 2005: 29), s-ar putea reduce gradele de emfază de la trei la două (fiind astfel repusă în drepturi constatarea din GALR privind exprimarea „slabă” şi exprimarea „tare” a condiţionalelor). Aşadar, s-ar putea judeca că exemplele (13), (14) şi (15) nu ilustrează trei grade diferite de emfază, ci numai de două, unul exprimat prin enunţul (13), celălalt exprimat prin enunţurile (14) şi (15). Posibila dispută legată de existenţa a două sau trei grade emfatice de reflectare a inferenţei exclusive s-ar stinge dacă am s-ar adopta următorul raţionament: admiţînd, în principiu, existenţa a trei grade, putem nota că, în realitatea comunicării, vorbitorii au libertatea de a întrebuinţa conectorii numai dacă şi dacă/numai şi numai dacă ca structuri echivalente sau ca structuri conective diferite, cu forţe emfatice distincte. IV. Inferenţă şi timp Inferenţa condiţională poate fi analizată nu numai sub aspectul accentuării emfatice ci şi din perspectiva înscrierii într-o anumită perspectivă temporală. Operînd cu noţiunea de perspectivă temporală (Vianu, 1968: 69-78) am putea, de pildă, observa că propoziţiile condiţionale reflectă fie o perspectivă futurală [ (16) Dacă vii, vedem un film), fie o perspectivă preteritală [(17) Dacă aveam numărul lui, îl sunam; (18) Să fi avut mai mulţi bani, mi-aş fi luat o maşină mai bună] însă merită problematizată şi perspectiva de prezent, care, în raport cu realizările centrale (futurală şi preteritală), se dovedeşte a fi o realizare marginală. Luînd ca exemple enunţuri precum (19) Ai carte, ai parte ! sau (20) Munceşti, ai, nu munceşti, n-ai ! – numite în GALR (2008/II: 585) condiţionale juxtapuse – se observă că perspectiva de prezent din aceste construcţii este cel mai adesea de natură gnomică24 şi transcende deixisul temporal, enunţurile fiind mai degrabă „cuvinte de învăţătură”, adică rezumări sapienţiale ale unor fapte de viaţă, ceea ce permite judecarea prezentului ca prezent pantemporal. În manifestarea solidarităţii dintre forme şi conţinuturi, perspectiva temporală în care vorbitorul înscrie construcţia condiţională este hotărîtoare pentru fixarea identităţii enunţului. Perspectiva futurală este evidenţiată de construcţiile condiţionale în care inferenţa este interpretată de vorbitor ca certitudine [(21) Dacă merge cu noi în parc, ne vom distra de minune !] sau ca posibilitate [(22) Dacă ar învăţa mai bine, ar lua note mai bune]. Perspectiva preteritală este reflectată de condiţionalele în care inferenţa este interpretată de vorbitor ca irealitate [(22) Dacă aş fi citit cartea, aş putut să fac rezumatul]. Se observă, deci, că cele trei tipuri de condiţionale discutate în GALR (2008/II: 586-587), mai precis condiţionala sigură, condiţionala realizabilă sau posibilă şi condiţionala ireală, sînt realizări ce trebuie puse în relaţie cu felul în care vorbitorul înţelege să înscrie condiţionalitatea într-o perspectivă temporală, prospectivă (futurală), retrospectivă (preteritală) sau pantemporală. V. Concluzii În acest studiu am încercat să arătăm că inferenţa condiţională, considerată de specialişti ca fiind realizarea prototipică a construcţiilor condiţionale, poate fi pusă în relaţie cu insistenţa emfatică şi cu perspectiva temporală în care vorbitorii înscriu enunţurile. Astfel, se poate constata că este posibilă descrierea condiţionalelor sub aspectul insistenţei emfatice, cu identificarea a trei grade de intensitate. În privinţa relaţiei dintre inferenţa condiţională şi perspectiva temporală în care vorbitorul înscrie comunicarea se pot distinge trei perspective temporale, cu realizări condiţionale specifice. O cercetare mai amplă ar putea lămuri, cu mai multe exemple, validitatea intuiţiilor şi observaţiilor schiţate în încercarea de faţă. 24 Pentru o prezentare a stilului gnomic, v. Irimia, 1999: 132-136. 14 6 Note privind unele construcţii condiţionale (I) Bibliografie ***Gramatica limbii române (GA), vol. II, ediţia a II-a, Editura Academiei Române, Bucureşti, 1966. ***Gramatica limbii române (GALR), vol. II, Enunţul, tiraj nou, revizuit, Editura Academiei Române, Bucureşti, 2008. Bidu-Vrănceanu, Angela, Călăraşu, Cristina, Ionescu-Ruxăndoiu, Liliana, Mancaş, Mihaela, Pană Dindelegan, Gabriela, Dicţionar de ştiinţe ale limbii (DSL), Editura Nemira, Bucureşti, 2001. Coşeriu, Eugen, Semantica cognitivă şi semantica structurală, în Prelegeri şi conferinţe, „Anuar de lingvistică şi istorie literară”, tomul XXXIII, 1992-1993, A, Editura Academiei Române, Iaşi, 1992-1993, p. 83-99. Croft, William, Cruse, Alan D., Cognitive Linguistics, Cambridge University Press, 2004. Dancygier, Barbara, Conditionals and prediction: time, knowledge and causation in conditional constructions, Cambridge University Press, 2004. Dancygier, Barbara, Sweetser, Eve, Mental spaces in grammar: conditional constructions, Cambridge University Press, 2005. Evans, Vyvyan, Green, Melanie, Cognitive Linguistics: An Introduction, Edinburgh University Press, 2006. Irimia, Dumitru, Introducere în stilistică, Editura Polirom, Iaşi, 1999. Jackson, Frank, Conditionals, în Michaels Devitt, Richard Hanley (editori), The Blackwell Guide to the Philosophy of Language, Blackwell Publishing, 2006, p. 212-225. Langacker, Ronald, Cognitive Grammar. A basic introduction, Oxford University Press, 2008. Minsky, Martin, A Framework for Representing Knowledge, în John Haugeland (ed.), 1997, Mind Design II, 2nd edition, The MIT Press, Cambridge, Massachusetts, London, 1974. Rastier, François, Semantics and cognitive research, Texto! 2006-2007 [online], http://www.revue-texto.net/Parutions/Livres-E/Rastier_SCR/Sommaire.html. Rescher, Nicolas, Conditionals, The MIT Press, Cambridge, Massachusetts, London, 2007. Rosch, Eleanor, Principles of Categorization, în Eleanor Rosch & Barbara B. Lloyd (eds.), Cognition and Categorization, Lawrence Erlbaum Associates, Hillsdale, New Jersey, 1978. Şerban, Vasile, Sintaxa limbii române, Editura Didactică şi Pedagogică, Bucureşti, 1970. Ungerer, Friedrich & Schmid, Hans-Jörg, An Introduction to Cognitive Linguistics, Longman, London & New York, 1996. Vianu, Tudor, Studii de stilistică, Editura Didactică şi Pedagogică, Bucureşti, 1968. 14 7